De fleste kender en eller flere, der vrider sig i foragt, ligeså snart de hører ordet grønkål. Men faktisk så har de grønne kål potentiale til at blive en ny slags "superfood". Det tror i hvert fald Ronni Sørensen, der er direktør i firmaet Vendsysselske Grønlangkål. Sammen med to andre er han partner i et nyt firma kaldet Green Gourmet, der producerer frysetørret grønkål. - Du kan bruge frysetørret grønkål til at drysse på din yoghurt, bage i knækbrød eller hælde i din smoothie. Faktisk skal du bare have 4 gram frysetørret grønkål for at få dækket det meste af dine vitamin og mineralbehov, siger Ronni Sørensen. Green Gourmet med de nordjyske rødder sælger allerede de frysetørrede grønkål i Japan og Taiwan, hvor de bliver markedsført på helsemarkedet og i økologiske supermarkeder. I Danmark går det lidt langsommere med at få produktet ud, men potentialet er Ronni Sørensen ikke i tvivl om. - I Asien er der en større tradition for at spise sig sund, end vi har herhjemme. Men frysetørrede grønkål har potentiale til at blive stort i hele verden, fordi det kan bruges til så meget, siger Ronni Sørensen, med henvisning til at det frysetørrede kål også kan bruges i kosmetiske produkter. Green Gourmets kåleventyr er på nuværende tidspunkt stadig i sin spæde start. Derfor sælges kålen indtil videre primært som en eksklusiv fødevarer på det asiatiske marked.

Referat:
Firmaet Green Gourmet producerer frysetørret grønkål. En af folkene bag er direktør i Vendsysselske Grønlangkål, Ronni Sørensen. Han tror på, at frysetørret grønkål kan blive det nye "superfood".